Kantelijan mielestä Ruutanan koulun joulujuhla rikkoi uskonnonvapautta.

Kangasalalaisen Ruutanan koulun joulujuhlasta on tehty kantelu aluehallintovirastoon. Kantelun tehneen Uskonnottomat Suomessa ry:n mukaan juhla loukkasi uskonnonvapautta ja juhlassa toimittiin oppilaita uskontoon sitouttavasti. Asiasta uutisoi Aamulehti, ja siitä kertoi ensin Kangasalan Sanomat.

Järjestö perusteli kanteluaan sillä, että juhla järjestettiin kirkossa ja siellä laulettiin kristillisiä lauluja. Tilaisuudessa luettiin jouluevankeliumi ja laulettiin kappaleet Enkeli taivaan ja Betlehemin tähti. Lisäksi tilaisuudessa puhui pappi. Uskonnon opetukseen kuulumattomille oppilaille ei järjestetty korvaavaa ohjelmaa.

Asiaa selvittävä Länsi- ja Sisä-Suomen aluehallintovirasto pyysi kaupungilta selvityksen asiasta. Kangasalan kaupungin sivistyslautakunta totesi selvityksessään, että Ruutanan joulujuhlaa järjestettäessä ei toimittu uskonnonvapauden vastaisesti, koska tilaisuuteen ei ollut pakko osallistua.

Rehtorin antaman selvityksen mukaan joulujuhla pidettiin kirkossa siksi, että koululla tai sen lähiympäristössä ei ole tiloja yhteiselle kokoontumiselle.

Opetushallituksen ohjeistuksen mukaan koulujen juhliin voi sisältyä joitakin uskontoon viittaavia elementtejä. Juhlaan mahdollisesti sisältyvän yksittäisen virren laulamisen johdosta juhlaa ei voida uskonnollisen suvaitsevaisuuden nimissä pitää uskonnon harjoittamiseksi katsottavana tilaisuutena.

Uskonnollisten tilaisuuksien aikana on mahdollisuuksien mukaan järjestettävä vaihtoehtoista ja mielekästä toimintaa.